กรณ์ซัดนโยบายรัฐทำของแพง
อดีต รมว.คลัง โพสต์ข้อความ ระบุ นโยบายขึ้นค่าแรงของรัฐบาลทำของแพง และทำให้เอสเอ็มอีขาดทุน
16 พ.ค. 2555

อดีต รมว.คลัง โพสต์ข้อความ ระบุ นโยบายขึ้นค่าแรงของรัฐบาลทำของแพง และทำให้เอสเอ็มอีขาดทุน
นายกรณ์ จาติกวณิช อดีต รมว.คลัง ได้โพสต์ข้อความบนเฟสบุ๊ค Korn Chatikavanij ในวันนี้ โดยเนื้อหา ระบุว่า ผมเห็นมาตรการ 'ควบคุมราคาสินค้า' ของรัฐบาลแล้ว จึงอยากย้ำในข้อคิดที่ได้เขียนไว้อีกครั้งหนึ่งครับ การที่รัฐบาลส่งสัญญาน "ขู่ผู้ประกอบการ" ไม่ให้ขึ้นราคาเอาเปรียบประชาชน ผมไม่ว่า แต่รัฐบาลต้องยอมรับด้วยว่าต้นทุนผู้ประกอบการสูงขึ้นจริง และบางส่วนสูงขึ้นเพราะนโยบายรัฐบาลโดยตรง อย่างเช่นนโยบายค่าแรง 300 บาท ผู้ใช้แรงงานได้ประโยชน์ แต่รัฐบาลพูดว่าจะมีมาตรการช่วยลดต้นทุนให้ผู้ประกอบการ แต่เท่าที่เห็นก็คือการลดภาษีนิติบุคคลจาก 30% เหลือ 23% ซึ่งมีผลจริงก็เพียงกับบริษัทใหญ่ๆ ทั้งๆที่บริษัทเหล่านี้ เดิมมีลูกจ้างที่มีรายได้น้อยกว่า 300 บาทต่อวันอยู่ไม่กี่คน 
ส่วนนโยบายที่จะช่วยลดต้นทุนให้ SME แทบไม่ปรากฏ ดังนั้นรัฐบาลต้องเข้าใจว่า เมื่อต้นทุนเพิ่มขึ้น ราคาสินค้าที่ผลิตออกมาก็ต้องเพิ่มขึ้นด้วย ลองคำนวนดูง่ายๆสิครับ SME ทั่วไปมีค่าแรงเป็นต้นทุนอยู่ประมาณ 25% เมื่อค่าแรงเพิ่มขึ้น 40% ก็เท่ากับต้นทุนรวมเพิ่มขึ้น 10% คราวนี้ลองสมมุติว่าเขามีส่วนต่างกำไร (gross profit margin) อยู่ 15% ตอนนี้กำไรเขาก็เหลือเพียง 5% ถ้าส่วนต่างกำไรเขาเดิมอยู่ที่ 10% ก็หมายความว่ากำไรตอนนี้หายหมด ไม่ต้องลดภาษีให้ก็ได้ครับ เพราะลดเหลือเท่าไรก็ไม่มีกำไรไปจ่ายอยู่ดี มาตรการที่รัฐบาลเคยพูดไว้ต้องรีบเอาออกมา และถึงเวลานั้นต้องกำกับไม่ให้มีการเพิ่มราคาสินค้าอย่างไม่เป็นธรรม แต่ถ้าจะอาศัยเพียงการใช้อำนาจไปข่มขู่เขา นอกจากไม่ได้ผลแล้ว มีแต่ระบอบเผด็จการครับ ที่เขาทำกันอย่างนั้น